<classify> PATRICIA KIMELEMETA NA MANENO SELANYIKA HATIMAYE Mahakama ya Hakimu Mkazi Kisutu imewapandisha kizimbani watu watano, akiwamo raia wa Burundi, Ndikumana Jonas 40 na kuwasomea mashtaka mawili, likiwamo la mauaji ya aliyekuwa mwanaharakati wa kupinga ujangili na biashara haramu ya meno ya tembo wa Taasisi ya Pams Foundation, Wyne Dereck Lotter. Mbali na raia huyo, washtakiwa wengine ni Godfrey Salamba 42, Innocent Kimara 23, Chambie Ally 32 na Robert Harride 31, ambaye ni Ofisa wa Benki ya NBC. Washtakiwa hao walisomewa mashtaka yanayowakabili na Wakili wa Serikali Mwandamizi, Yamiko Mlekano, mbele ya Hakimu Mkazi Mkuu, Wilbard Mashauri. Wakili Mlekano alidai kuwa, katika kesi hiyo washtakiwa watatu hawapo mahakamani. Katika shtaka la kwanza, wanakabiliwa na shtaka la kutenda njama ya mauaji, tukio lililotokea kati ya Julai Mosi na Agosti 16, mwaka jana, ndani ya Jamhuri ya Muungano, walimuua Wyne Dereck Lotter. Shtaka la pili wakili huyo alidai Agosti 16, mwaka jana, katika makutano ya Barabara ya Chole na Haile Salasie, Kinondoni, walimuua Wayne Dereck Lotter. Baada ya maelezo hayo, Wakili Mlekano alidai upelelezi wa kosa hilo bado haujakamilika, hivyo kuomba tarehe nyingine ya kutajwa. Hakimu alisema washtakiwa hawapaswi kujibu chochote, kwa kuwa mahakama hiyo haina uwezo wa kusikiliza kesi hiyo. Makosa yanayowakabili hayana dhamana, hivyo upelelezi utakapokamilika kesi yenu itahamishiwa Mahakama Kuu ili ikasikilizwe, alisema Hakimu Mashauri. Kesi hiyo imeahirishwa hadi Machi 6, mwaka huu, itakapotajwa na washtakiwa walirudishwa mahakamani. Lotter 51 aliuawa kwa kile kinachodaiwa kupigwa risasi na watu waliovalia kininja, katika eneo la Masaki, Dar es Salaam Agosti mwaka jana, wakati akielekea katika hoteli moja akitokea Uwanja wa Ndege wa Kimataifa wa Julius Nyerere.  <topic>: kitaifa 